ডায়ানা উইনইয়ার্ড

ডায়ানা উইনইয়ার্ড, সিবিই (জন্ম: ডরথি ইসোবেল কক্স; ১৬ জানুয়ারি ১৯০৬ - ১৩ মে ১৯৬৪) ছিলেন একজন ইংরেজ মঞ্চ ও চলচ্চিত্র অভিনেত্রী। তিনি ক্যাভালকেড চলচ্চিত্রে অভিনয়ের জন্য শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। শিল্পকলায় অবদানের জন্য তিনি ১৯৫৩ সালে অর্ডার অব দ্য ব্রিটিশ এম্পায়ারের কমান্ডার পদবীতে ভূষিত হন। তিনি ১৯৪৩ থেকে ১৯৪৭ সাল পর্যন্ত পরিচালক ক্যারল রিডের স্ত্রী ছিলেন। ডায়ানা উইনইয়ার্ড ১৯০৬ সালের ১৬ই জানুয়ারি দক্ষিণ লন্ডনে লুইশাম শহরে জন্মগ্রহণ করেন। তার প্রকৃত নাম ডরথি ইসোবেল কক্স। তিনি প্রাইভেট বিদ্যালয়ে পড়াশোনা করেন এবং উইলিয়াম শেকসপিয়ারের লেখনীর উৎসুক পাঠক ছিলেন। বিদ্যালয়ে তিনি নাট্যদল গঠন করেন এবং ১৯২৪ সালে ক্যান্ডিডা নাটক পরিচালনা, প্রযোজনা ও নাম ভূমিকায় অভিনয় করেন। লিভারপুলে লিভারপুল রিপার্টরি কোম্পানি ও লন্ডনে হ্যামিলটন ডিন রিপার্টরি কোম্পানিতে অভিনয় করার পর তিনি ব্রডওয়ে মঞ্চে কাজ করেন। ব্রডওয়েতে তার প্রথম কাজ ছিল ১৯৩২ সালে এথেল ও লিওনেল ব্যারিমোরের সাথে রাসপুতিন অ্যান্ড দি এমপ্রেস। ফক্স ফিল্ম কর্পোরেশন তাকে নোয়েল কাওয়ার্ডের মঞ্চনাটক ক্যাভালকেড অবলম্বনে নির্মিত একই নামের ব্যয়বহুল চলচ্চিত্রে অভিনয়ের জন্য ধার করে নিয়ে আসে। এতে তিনি জেন ম্যারিয়ট নামে এক নারীর চরিত্রে অভিনয় করেন, যার দুই সন্তানের একজন টাইটানিক ডুবিতে এবং অপরজন যুদ্ধে মারা যায়। এই কাজের জন্য তিনি প্রথম ব্রিটিশ অভিনেত্রী হিসেবে শ্রেষ্ঠ অভিনেত্রী বিভাগে একাডেমি পুরস্কারের মনোনয়ন লাভ করেন। জন ব্যারিমোরের রিইউনিয়ন ইন ভিয়েনা (১৯৩৩) ছাড়াও মেন মাস্ট ফাইট (১৯৩৩), হোয়ার সিনার্স মিট (১৯৩৪), লেট্‌স ট্রাই অ্যাগেইন (১৯৩৪), ওয়ান মোর রিভার (১৯৩৪) চলচ্চিত্রে অভিনয় করেন। এরপর তিনি ব্রিটেনে ফিরে আসেন এবং মঞ্চনাটকে মনোনিবেশ করেন। এই সময়ে মঞ্চে তার উল্লেখযোগ্য কাজ হল ক্লিমেন্স ডেনের ওয়াইল্ড ডিসেম্বর-এ শার্লট ব্রন্টি চরিত্র, সুইট অ্যালোস, এবং নোয়েল কাওয়ার্ডের ডিজাইন ফর লিভিং-এর ব্রিটিশ প্রিমিয়ারে গিল্ডা চরিত্র। ১৯৩৯ সালে তিনি রাফ রিচার্ডসনের বিপরীতে ব্রায়ান ডেসমন্ড হার্স্টের অন দ্য নাইট অব দ্য ফায়ার দিয়ে চলচ্চিত্রের পর্দায় ফিরে আসেন। তার সবচেয়ে সফল কাজ ছিল প্যাট্রিক হ্যামিল্টনের নাটক গ্যাস লাইট অবলম্বনে নির্মিত গ্যাসলাইট (১৯৪০)। এরপর তিনি ১৯৪১ সালে ক্লাইভ ব্রুকের বিপরীতে ফ্রিডম রেডিও, জন গিলগুডের বিপরীতে দ্য প্রাইম মিনিস্টার এবং মাইকেল রেডগ্রেভের বিপরীতে কিপস চলচ্চিত্রে অভিনয় করেন। উইনইয়ার্ড ১৯৪৩ সালের ৩রা ফেব্রুয়ারি ইংরেজ চলচ্চিত্র পরিচালক ক্যারল রিডকে বিয়ে করেন। ১৯৪৭ সালের আগস্ট মাসে তাদের বিবাহবিচ্ছেদ ঘটে। এরপর তিনি হাঙ্গেরীয় চিকিৎসক টিবর সাতোকে বিয়ে করেন। তিনি বৃক্কসংশ্লিষ্ট রোগে আক্রান্ত হয়ে ১৯৬৪ সালের ১৩ই মে সেন্ট্রাল লন্ডনের হলবর্নের সেন্ট পল্‌স হাসপাতালে ৫৮ বছর বয়সে মৃত্যুবরণ করেন। এই সময়ে তিনি মাইকেল রেডগ্রেভ ও ম্যাগি স্মিথের সাথে নিউ ন্যাশনাল থিয়েটার কোম্পানির দ্য মাস্টার বিল্ডার মঞ্চনাটকের মহড়া করছিলেন। তার মৃত্যুর পর সেলিয়া জনসন তার স্থলাভিষিক্ত হন। শ, বার্নার্ড; পাসকেল, গাব্রিয়েল (১৯৯৬)। Bernard Shaw and Gabriel Pascal (ইংরেজি ভাষায়)। ইউনিভার্সিটি অব টরন্টো প্রেস। পৃষ্ঠা ১৬। আইএসবিএন 9780802030023। সংগ্রহের তারিখ ১৩ জুলাই ২০২০।  "DIANA WYNYARD, ATRESS, IS DEAD; British Star, 58, Appeared in 'Cavalcade' in '30's (Published 1964)"। দ্য নিউ ইয়র্ক টাইমস (ইংরেজি ভাষায়)। ১৪ মে ১৯৬৪। সংগ্রহের তারিখ ১ নভেম্বর ২০২০।  এন্ড্রেস, স্টেসি; কুশমান, রবার্ট (২০০৯)। Hollywood at Your Feet: The Story of the World-Famous Chinese Theater (ইংরেজি ভাষায়)। পোমগ্রেনেট প্রেস। আইএসবিএন 9780938817642। সংগ্রহের তারিখ ৩০ এপ্রিল ২০১৭।  জীবনী প্রবেশদ্বার ইন্টারনেট ব্রডওয়ে ডেটাবেজে ডায়ানা উইনইয়ার্ড (ইংরেজি) ইন্টারনেট মুভি ডেটাবেজে ডায়ানা উইনইয়ার্ড (ইংরেজি) ফাইন্ড এ গ্রেইভে ডায়ানা উইনইয়ার্ড (ইংরেজি)